
Text rozhodnutia
Súd: Krajský súd Nitra Spisová značka: 11S/111/2016 Identifikačné číslo súdneho spisu: 4016200434 Dátum vydania rozhodnutia: 29. 09. 2016 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2016:4016200434.2 Uznesenie Krajský súd v Nitre, v právnej veci žalobkyne: R. J., nar. XX. XX. XXXX bytom M. XXXX/X, U., zastúpenej LawService, s.r.o., advokátskou kanceláriou, so sídlom Stráž 3/223, Zvolen, IČO: 36 861 723, proti žalovanému: Okresný úrad Nitra, odbor opravných prostriedkov, referát katastra nehnuteľností, so sídlom Štefánikova trieda 69, Nitra, o preskúmanie zákonnosti rozhodnutia žalovaného zo dňa 24. 03. 2016 č. Vo 28/2016-2/Br, OU-NR-OOP5-2016/017435-2/Br, k: V 5541/2015, takto r o z h o d o l : Súd konanie z a s t a v u j e . Žiaden z účastníkov konania nemá právo na náhradu trov konania. o d ô v o d n e n i e : 1. Žalobkyňa sa žalobou zo dňa 02. 05. 2016, osobne podanou na tunajší súd dňa 04. 05. 2016, domáhala preskúmania a zrušenia rozhodnutia žalovaného zo dňa 24. 03. 2016 č. Vo 28/2016-2/Br, OU- NR-OOP5-2016/017435-2/Br, k: V 5541/2015, ktorým žalovaný zamietol odvolanie žalobkyne a potvrdil rozhodnutie Okresného úradu Nitra, katastrálneho odboru zo dňa 17. 02. 2016 č. V 5541/2015-13. Týmto rozhodnutím správny orgán prvého stupňa (Okresný úrad Nitra, katastrálny odbor) zastavil katastrálne konanie o návrhu na vklad vlastníckeho práva na podklade kúpnej zmluvy zo dňa 08. 07. 2015 č. 2015/7/8/Luž/2641 k nehnuteľnosti v kat. úz. S. vedenej pôvodne na LV č. XXXX (v súčasnosti na LV č. XXXX) ako parcela registra C číslo XXXX- orná pôda o výmere 1.244 m2 v podiele 1/1, podľa § 31b ods. 1 písm. f/ NR SR č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam v znení neskorších predpisov. 2. Súd prvej inštancie výzvou zo dňa 24. 08. 2016 vyzval žalobkyňu na zaplatenie súdneho poplatku za podanú žalobu v sume 70,- eur v lehote do 10 dní odo dňa doručenia výzvy s poučením, že ak v určenej lehote súdny poplatok nezaplatí, konanie bude zastavené. Výzva na zaplatenie súdneho poplatku bola právnemu zástupcovi žalobkyne doručená dňa 02. 09. 2016. 3. Podľa § 5 ods. 1 písm. a/ zákona č. 71/1992 Zb. o súdnych poplatkoch a poplatku za výpis z registra trestov, (v znení účinnom od 01. 07. 2016), poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 4. Podľa § 8 ods. 1 vyššie citovaného zákona, poplatok za podanie návrhu alebo žiadosti, poplatok za uplatnenie námietky zaujatosti v konkurznom konaní alebo reštrukturalizačnom konaní podľa osobitného predpisu a poplatok za konanie o dedičstve je splatný vznikom poplatkovej povinnosti. 5. Podľa § 10 ods. 1 vyššie citovaného zákona, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 6. Podľa § 14 ods. 1 vyššie citovaného zákona, ak tento zákon neustanovuje inak, na konanie vo veciach poplatkov sa primerane použijú ustanovenia Civilného sporového poriadku. 7. Podľa § 18f vyššie citovaného zákona, z úkonov navrhnutých alebo za konania začaté do 30. júna 2016 sa vyberajú poplatky podľa predpisov účinných do 30. júna 2016, i keď sa stanú splatnými po 1. júli 2016. 8. Podľa § 25 veta prvá zákona č. 162/2015 Správny súdny poriadok, ak tento zákon neustanovuje inak, použijú sa na konanie pred správnym súdom primerane ustanovenia prvej a druhej časti Civilného sporového poriadku okrem ustanovení o intervencii. 9. Z vyššie uvedených ustanovení zákona o súdnych poplatkoch vyplýva, že poplatková povinnosť vznikla žalobkyni už podaním žaloby na preskúmanie zákonnosti rozhodnutia, a to podľa položky 10 písm. a/ Sadzobníka súdnych poplatkov v znení účinnom do 30. 06. 2016 (z návrhu na preskúmanie zákonnosti rozhodnutia orgánu verejnej správy na základe žaloby, ak v písmenách b/ až d/ nie je ustanovené inak) v sume 70,- eur, ktorý je prílohou k zákonu o súdnych poplatkoch. Žalobkyňa však predpísaný súdny poplatok ani na základe výzvy súdu v zákonom stanovenej lehote, ktorá jej podľa ust. § 121 ods. 3, 4 zákona č. 160/2015 Z. z. Civilný sporový poriadok (ďalej len "CSP") uplynula dňa 12. septembra 2016, nezaplatila a neurobila tak ani do rozhodnutia v tejto veci, kedy súd skúmal podmienky konania. 10. S poukazom na tieto skutočnosti bolo potrebné rozhodnúť tak, ako je to uvedené vo výrokovej časti tohto rozhodnutia a konanie v predmetnej veci zastaviť, keďže súdny poplatok nebol zaplatený. Ide o zákonnú prekážku konania na súde, ktorá bráni meritórnemu rozhodnutiu vo veci samej. 11. Súd prvej inštancie takto rozhodol pomerom hlasov 3:0 (§ 3 ods. 9 zák. č. 757/2004 Z. z. o súdoch a o zmene a doplnení niektorých zákonov v znení neskorších predpisov). 12. O trovách konania správny súd rozhodol podľa ust. § 170 písm. b/ zákona č. 162/2015 Z. z. Správny súdny poriadok, tak, že žiaden z účastníkov konania nemá právo na náhradu trov konania, ak konanie bolo zastavené. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajský súd v Nitre, a to písomne v dvoch vyhotoveniach (§ 357 písm. a/ CSP). V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

